24.2.2022
EL
Επίσημη Εφημερίδα της Ευρωπαϊκής Ένωσης
L 45/1469 ΕΠΙΤΡΟΠΗ ΔΟΚΙΜΑΣΤΙΚΆ ΣΧΈΔΙΑ
ΚΕΦΑΛΑΙΟ PP 07 — ΕΠΕΝΔΥΣΗ ΣΤΟ ΑΝΘΡΩΠΙΝΟ ΔΥΝΑΜΙΚΟ, ΣΤΗΝ ΚΟΙΝΩΝΙΚΗ ΣΥΝΟΧΗ ΚΑΙ ΣΤΙΣ ΑΞΙΕΣ (συνέχεια) PP 07 22
(συνέχεια)
PP 07 22 01
(συνέχεια) Παρατηρήσεις
Η πολιτιστική κληρονομιά της Ευρώπης σε όλη της την πολυμορφία διαθέτει τεράστια και πολλαπλή αξία για τους πολίτες και τις κοινότητές της, καθώς και για το περιβάλλον διαβίωσης, τόσο σε αστικό όσο και σε αγροτικό επίπεδο.
Κατά συνέπεια, αποτελεί βασικό πλεονέκτημα για το μέλλον της Ευρώπης.
Γεφυρώνει το παρελθόν, το παρόν και το μέλλον μας, συνδέοντας τους ανθρώπους, συμπεριλαμβανομένων των νέων, πέρα από σύνορα, πολιτισμούς και γενιές, και ενισχύει την αίσθηση υπερηφάνειας και του ανήκειν (τόσο σε τοπικό όσο και σε ευρωπαϊκό επίπεδο).
Προωθεί επίσης την κοινωνική συνοχή και ένταξη και συμβάλλει στη βιώσιμη ανάπτυξη, ιδίως διαδραματίζοντας βασικό ρόλο στη δράση για το κλίμα, καθώς και στον πράσινο και ψηφιακό μετασχηματισμό του τρόπου ζωής μας.
Το επιτυχές Ευρωπαϊκό Έτος Πολιτιστικής Κληρονομιάς το 2018, με την άνευ προηγουμένου κινητοποίηση φορέων πολιτιστικής κληρονομιάς — τόσο δημόσιων όσο και ιδιωτικών — σε όλα τα επίπεδα και σε ολόκληρη την ήπειρο, συμπεριλαμβανομένων των υποψήφιων κρατών μελών, κατέδειξε σαφώς τις δυνατότητες της πολιτιστικής κληρονομιάς να αυξήσει την ευαισθητοποίηση και τη συμμετοχή των πολιτών στο ευρωπαϊκό εγχείρημα που βασίζεται στην κοινή ιστορία και τις κοινές αξίες, ιδίως μεταξύ των νεότερων γενεών.
Στόχος του δοκιμαστικού σχεδίου είναι η κατάλληλη και αποτελεσματική διατήρηση της προσφοράς του Ευρωπαϊκού Έτους Πολιτιστικής Κληρονομιάς 2018, με την υποστήριξη της δημιουργίας ενός Ευρωπαϊκού Κόμβου Πολιτιστικής Κληρονομιάς, ως αυτόνομης πλατφόρμας προώθησης και γνώσης, στην οποία θα συμμετέχουν όλοι οι ενδιαφερόμενοι στον τομέα της πολιτιστικής κληρονομιάς.
Θα λειτουργήσει υπό την αιγίδα της ομάδας εμπειρογνωμόνων της Επιτροπής για την πολιτιστική κληρονομιά, προκειμένου να διασφαλίσει συνεκτική και συντονισμένη δράση με την Επιτροπή (ΓΔ EAC) προς όφελος ενός συνεχούς και ενισχυμένου διαλόγου και δράσης από όλα τα θεσμικά όργανα της Ένωσης και τα ενδιαφερόμενα μέρη.
Θα έχει στόχο, επίσης, να ενισχύσει τη συμμετοχή των πολιτών (ιδίως της νέας γενιάς) στην πολιτιστική κληρονομιά της Ευρώπης.
Αυτό θα επιτευχθεί με την ενσωμάτωση της νεολαίας σε όλες τις δραστηριότητες της πλατφόρμας.
Το υφιστάμενο τοπίο των ενδιαφερόμενων φορέων στον τομέα της πολιτιστικής κληρονομιάς είναι εξαιρετικά πλούσιο και ποικίλο, αλλά εξακολουθεί να είναι κατακερματισμένο και, ως εκ τούτου, χρήζει ενισχυμένου συντονισμού.
Έτσι, θα μπορούσαν όλοι να επωφεληθούν σε μεγάλο βαθμό από έναν μόνιμο και δυναμικό «κόμβο» που θα προωθεί, σε συνεχή βάση και με ευέλικτο και οικονομικά αποδοτικό τρόπο, τις συνέργειες μεταξύ διαφόρων έργων (πολλά από τα οποία χρηματοδοτούνται από τα προγράμματα της Ένωσης), διαφόρων προγραμμάτων πολιτικής της Ένωσης που έχουν άμεσο ή έμμεσο αντίκτυπο στην πολιτιστική κληρονομιά, καθώς και διαφόρων πρωτοβουλιών και βέλτιστων πρακτικών που σχετίζονται με την πολιτιστική κληρονομιά και αναπτύσσονται από τους φορείς της πολιτιστικής κληρονομιάς σε όλα τα επίπεδα διακυβέρνησης (τοπικό, περιφερειακό, εθνικό, ευρωπαϊκό και διεθνές).
Ένας τέτοιος «κόμβος ευρωπαϊκής πολιτιστικής κληρονομιάς» θα εξυπηρετεί τα συμφέροντα και να αντικατοπτρίζει τις ανησυχίες ολόκληρου του «οικοσυστήματος πολιτιστικής κληρονομιάς» που καλύπτει την υλική, άυλη και ψηφιακή πολιτιστική κληρονομιά, αλλά και να δημιουργεί συνέργειες με όλους τους άλλους σχετικούς τομείς πολιτικής, όπως το περιβάλλον, η δράση για το κλίμα, η αστική και αγροτική ανάπτυξη, η έρευνα, η καινοτομία, η εκπαίδευση, καθώς και οι εξωτερικές σχέσεις.
Κύριος στόχος μιας τέτοιας πλατφόρμας θα είναι να συγκεντρώσει φωνές, δυνάμεις και πόρους — τόσο δημόσιους όσο και ιδιωτικούς — προς όφελος μιας ολιστικής και ολοκληρωμένης προσέγγισης των πολιτικών για την πολιτιστική κληρονομιά σε όλα τα επίπεδα, ιδίως σε ενωσιακό επίπεδο, και να διασφαλίσει ότι όλες οι σχετικές ενωσιακές και εθνικές πολιτικές και προτεραιότητες ενσωματώνουν δεόντως τη διάσταση της πολιτιστικής κληρονομιάς.
Στο πλαίσιο αυτό, τηρεί τις διατομεακές προτεραιότητες: — τη συμμετοχικότητα, τη διαφορετικότητα και την ισότητα, ιδίως με τη στόχευση των νέων μέσω εκστρατειών επικοινωνίας, τη συμμετοχή, και την ενδυνάμωση σχεδίων, καθώς και ευκαιριών κατάρτισης· — τον πράσινο μετασχηματισμό και την καταπολέμηση της κλιματικής αλλαγής, ιδίως με την κινητοποίηση των ενδιαφερόμενων φορέων στον τομέα της πολιτιστικής κληρονομιάς για την αντιμετώπιση του πλέον πιεστικού θέματος της κλιματικής αλλαγής και της πολιτιστικής κληρονομιάς, τόσο ως απειλή για την πολιτιστική κληρονομιά όσο και ως ευκαιρία για την ανάπτυξη μέτρων προσαρμογής και μετριασμού.